**Obrazloženje I. izmjena i dopuna**

**Proračuna Grada Ogulina za 2025. godinu**

**OPĆI DIO**

Prijedlogom I. izmjena i dopuna Proračuna Grada Ogulina za 2025. godinu osigurana su sredstva u ukupnom iznosu od 26.210.185,00 eura, a sastoje se od prihoda tekuće godine u iznosu od 21.704.700,00 eura, primitaka od financijske imovine i zaduživanja u iznosu od 4.300.000,00 eura te procijenjenog viška prihoda iz 2024. godine u iznosu od 205.485,00 eura.

Analizirajući prijedlog I. izmjena i dopuna Proračuna Grada Ogulina za 2025. godinu po skupinama prihoda i izvorima financiranja jedina promjena je povećanje skupine 63 Pomoći iz inozemstva i od subjekata unutar općeg proračuna za iznos od 1.105.000,00 eura iz izvora financiranja 5.6. Pomoći temeljem prijenosa EU sredstava. Ministarstvo prostornoga uređenja, graditeljstva i državne imovine osigurava sredstva u navedenom iznosu za provedbu pilot projekta kružne uporabe građevinskog otpada iz zgrada sa statusom kulturnog dobra.

Rashodi i izdaci I. izmjena i dopuna Proračuna Grada Ogulina za 2025. godinu usklađeni su s raspoloživim sredstvima te su planirani u novom iznosu od 26.210.185,00 eura. Pored navedenog kapitalnog projekta financiraju se tekući rashodi poslovanja svih javnih usluga, od rashoda za zaposlene u upravnim tijelima Grada i kod proračunskih korisnika, donacija i naknada svim ostalim korisnicima proračunskih sredstava, materijalnih rashoda funkcioniranja upravnih tijela i materijalnih rashoda održavanja komunalne infrastrukture do kapitalnih projekata na području izgradnje komunalne infrastrukture, ulaganja u razvoj komunalnih vodnih građevina, gradnje građevina za gospodarenje komunalnim otpadom te kapitalnih ulaganja iz programa javnih potreba na području kulture i sporta.

**POSEBNI DIO**

Potrošnja u Posebnom dijelu I. izmjena i dopuna Proračuna Grada Ogulina za 2025. godinu je organizirana u tri razdjela: Gradska izvršna i predstavnička tijela, Stručna služba Grada Ogulina i Upravni odjel za gospodarstvo, komunalni sustav i prostorno uređenje; koji provode ukupno 18 programa, od kojih su neki posebno usvojeni na Gradskom vijeću uvažavajući specifične propise koji definiraju ovu obvezu. Sve aktivnosti i projekti provede se sukladno ciljevima i pokazateljima uspješnosti iz akata strateškog planiranja.

Kako je gore navedeno jedina promjena i razlog ovog rebalansa je provođenje spomenutog pilot projekta kojim će se provesti radnje za uspostavljanje procesa razmjene i trgovanja za kružnu uporabu građevinskog otpada iz zgrada sa statusom kulturnog dobra. Cilj projekta je rješavanje izazova vezanih uz prenamjenu otpadnih materijala odnosno građevinskog otpada iz zgrada koje imaju status pojedinačnog kulturnog dobra. EU sredstva u iznosu od 1.105.000,00 eura utrošit će se za izgradnju i opremanje građevine za sakupljanje, skladištenje i preraspodjelu povijesnog građevinskog otpada. Provedbom projekta znatno se pridonosi okolišnom cilju taksonomije EU-a: kružnom gospodarstvu, uključujući sprječavanje nastanka otpada i recikliranje.